סופרבול LIX

סופרבול LIX (סופרבול 59) היה משחק פוטבול, שהתקיים ב-9 בפברואר 2025, בין פילדלפיה איגלס, אלופת חטיבת ה-NFC לקנזס סיטי צ'יפס, אלופת חטיבת ה-AFC בליגת ה-NFL. המשחק התקיים בסיזרס סופרדום בניו אורלינס ושודר ברשת פוקס. במשחק גברה פילדלפיה איגלס על קנזס סיטי צ'יפס 40–22 וזכתה בפעם השנייה בתולדותיה בסופרבול.

רקע
בחירת מיקום המשחק
250px|ממוזער|שמאל|אצטדיון סיזרס סופרדום בניו אורלינס שנבחר לארח את המשחק

במאי 2018, נבחרה ניו אורלינס כאתר לסופרבול LVIII ב-2024, אך לאור השינוי בלוחות הזמנים של הליגה והתנגשות עם אירועי מארדי גרא, הוחלט להעביר את סופרבול LVIII ללאס וגאס ולקבוע כי סופרבול LIX יתקיים בניו אורלינס. העיר אירחה בעבר 10 פעמים את המשחק.

עונת 2024 ב-NFL
סופרבול LIX חתם את עונת 2024 בליגת ה-NFL. לסופרבול העפילו אלופת חטיבת ה-AFC קנזס סיטי צ'יפס בפעם השביעית בתולדותיה (ובפעם החמישית מאז איחוד ליגת ה-NFL עם ה-AFL) ואלופת חטיבת ה-NFC, פילדלפיה איגלס בפעם החמישית בתולדותיה.

קנזס סיטי צ'יפס
קנזס סיטי שזכתה באליפות הליגה בשתי העונות הקודמות, סיימה במאזן הטוב בליגה של 15–2, היא גברה בפלייאוף על יוסטון טקסאנס 23–14 ובגמר ה-AFC על באפלו בילס 32–29.

פילדלפיה איגלס
פילדלפיה סיימה במאזן השני בטיבו ב-NFC של 14–3. בפלייאוף גברה הקבוצה בבית על גרין ביי פאקרס 22–10, על לוס אנג'לס ראמס 28–22 ובגמר ה-NFC על וושינגטון קומנדרס 55–23.

מהלך המשחק
המשחק התאפיין בדומיננטיות הגנתית והתקפית של פילדלפיה מתחילתו. בתום המחצית הראשונה הובילה פילדלפיה 24–0 וברבע השלישי היתרון גדל ל-34–0. קנזס סיטי צמצמה את הפער בשלוש הדקות האחרונות של המשחק עם שני טאצ'דאונים ונקודות בונוס, אך ללא סיכון ממשי ליתרון של פילדלפיה, והמשחק הסתיים בניצחון 40–22.

ל-MVP של משחק הסופרבול נבחר ג'יילן הרטס, הקוורטרבק של פילדלפיה שמסר ל-221 יארד, שני טאצ'דאונים וחטיפה אחת, והשיג עוד 72 יארד וטאצ'דאון אחד בריצה. מנגד הקוורטרבק של קנזס סיטי, פטריק מהומס איבד שלוש פעמים את הכדור והופל שש פעמים.

שידור
זכויות השידור למשחק הן של רשת FOX, צוות השידור כולל את קווין בורקהארדט (שדרן ראשי), טום בריידי (פרשן ראשי), ארין אנדרוז וטום רינדלי (שדרני קווים) ומייק פריירה (פרשן חוקים).

כחלק מהמסורת התקיים ראיון עם נשיא ארצות הברית לפי המשחק, ובאופן תקדימי הנשיא דונלד טראמפ נכח באצטדיון עצמו.

"ספוט" פרסומת (30 שניות) נמכר בסכום שיא של 7.5-8 מיליון דולר.

במשדר צפו כ-127.7 אמריקאים, הכמות הגדולה ביותר לתוכנית טלוויזיה ששודרה ברשת אחת בתולדות ארצות הברית. בשיאו של המשדר צפו בו 137.7 מיליון צופים.
בידור
את מופע המחצית של הסופרבול הוביל קנדריק לאמאר, שהיה מצוות האמנים שהשתתפו במופע המחצית של סופרבול LVI ב-2022. בכך, לאמאר היה לראפר הראשון שמוביל לבדו את מופע המחצית של הסופרבול. במופע השתתפו גם סיזה, מאסטרד והופעות אורח של סמואל ל. ג'קסון בדמות הדוד סם וסרינה ויליאמס כאחת הרקדניות בשיר "Not Like Us", שיר דיס נגד דרייק שהיה בן זוגה של ויליאמס בעבר. ההופעה משכה 125 תלונות רשמיות לוועדת התקשורת הפדרלית שכללו טענות לריקודים פרובוקטיביים, מילים גסות, גזענות, ושיוך לכנופיות. למרות התלונות, ההופעה זכתה לשבחים רבים מהמבקרים והפכה למופע המחצית הנצפה ביותר בתולדות הסופרבול.

הנשיא דונלד טראמפ נכח באירוע, הנשיא המכהן הראשון שנכח בסופרבול.
גם טיילור סוויפט נכחה באירוע כדי לעודד את בן זוגה, טרוויס קלסי, ובעקבות כך ספגה בוז ממעריצי האיגלס.

את שירת המנון ארצות הברית ביצע ג'ון באטיסט ואת השיר "America the Beautiful" ביצעו טרומבון שורטי ולורן דייגל.

קישורים חיצוניים


הערות שוליים

קטגוריה:משחקי הסופרבול
קטגוריה:קנזס סיטי צ'יפס
קטגוריה:פילדלפיה איגלס
קטגוריה:ניו אורלינס: ספורט
קטגוריה:2025 בארצות הברית
קטגוריה:2025 בספורט
קטגוריה:קנדריק לאמאר